Venemaa võib tervishoiust lähtuvatel kaalutlustel rakendada ajutise keelu Tadžikistani töömigrantide rakendamisele, ütles esmaspäeval Venemaa tarbijakaitseameti ülem, peasanitaararst Gennadi Oništšenko.
Oništšenko väitel on viimasel ajal Tadžiki päritolu töömigrantide seast avastatud palju HI-viiruse kandjaid ja tuberkuloosihaigeid, vahendab BNS.
„Antud juhul võiks loomulikuks väljapääsuks olla sellest riigist pärit töömigratsiooni kasutamise täielik keelamine, kuni seal luuakse kasvõi minimaalsed tervishoiutingimused,“ kuulutas ta.
Oništšenko andmetel deporteeriti mullu Venemaa territooriumilt 188 Tadžikistani kodanikku, kellest 40 olid HIV-kandjad, 103 tuberkuloosihaiged ning ülejäänud muude ohtlike nakkuste kandjad.
„Iga viies meie riigist väljasaadetav välismaine kodanik oli Tadžikistani vabariigi esindaja,“ sõnas Oništšenko.
„Kui võrrelda seda olukorda poliomüeliidiga, mida ühiskondlikus teadvuses nii teravalt tajuti, siis võib antud numbreid pidada teravamaks ning tuleviku mõttes ohtlikumaks. Nad annavad veel kord tunnistust Tadžikistani tervishoiu madalast, nullilähedasest tasemest,“ väitis ta.
Eelmisel nädalal teatas Venemaa ligi 300 Tadžiki migrandi eelseisvast väljasaatmisest. Allikate kinnitusel on tegemist ühe meetmega Venemaa „asümmeetrilisest vastusest“ Vene lennufirma kahe piloodi vangimõistmisele Tadžikistanis.